b"\n_START_ARTICLE_\nNorbert de Xanten\n_START_SECTION_\nBiografia\n_START_PARAGRAPH_\nNascut al voltant del 1080 a Xanten (Alemanya), a la riba del Rin, era fill d'Heribert, comte de Gennep, relacionat amb la casa imperial alemanya, i de Hedwig de Guise. Va ser a la cort d'Enric V, on era l'encarregat de distribuir el que es donava per a obres de caritat._NEWLINE_Arran d'un greu accident de cavall, la seva fe es va fer m\xc3\xa9s gran i renunci\xc3\xa0 al seu lloc a la cort, tornant a Xanten, on va iniciar una vida de penit\xc3\xa8ncia, guiat per Con, abat de Siegburg. El 1115, Norbert va fundar l'abad\xc3\xada de F\xc3\xbcrstenberg i poc despr\xc3\xa9s va ser ordenat sacerdot._NEWLINE_En el Concili de Reims, l'octubre de 1119, el papa Calixt II li deman\xc3\xa0 de fundar un orde religi\xc3\xb3s a la di\xc3\xb2cesi de Laon. El 1120, Norbert va triar la vall de Pr\xc3\xa9montr\xc3\xa9 per a fundar-hi l'abad\xc3\xada de Pr\xc3\xa9montr\xc3\xa9. L'any seg\xc3\xbcent, la comunitat ja tenia 40 membres i en 1126 el papa Honori II aprov\xc3\xa0 la constituci\xc3\xb3 de l'orde._NEWLINE_Arquebisbe de Magdeburg (1126), intervingu\xc3\xa9 en la condemna de Pere Abelard i en la reposici\xc3\xb3 d'Innocenci II. Lluit\xc3\xa0 contra la simonia i la intervenci\xc3\xb3 laica en l'Esgl\xc3\xa9sia.  Norbert va morir a Magdeburg el 6 de juny de 1134. Va ser canonitzat per Gregori XIII en 1582."